Mistä on kyse? Sähköhoidon käytöstä masennuksen hoidossa on saatu hyviä tuloksia Oysissa

Noin 80 prosenttia potilaista hyötyy sähköhoidosta ja 30–40 prosenttia toipuu kokonaan oireistaan

Masennuksen sähköhoito on yleistynyt Suomessa hitaasti verrattuna esimerkiksi naapurimaahan Ruotsiin, missä sähköhoidon käyttö on tuplaantunut 2000-luvulla. Hoitomuoto on Suomessa vielä melko harvinainen, joskin sähköhoidot ovat lisääntymään päin.

– Sähköhoito on masennuksen tehokkain hoitomuoto, mutta meillä ollaan nyt vasta innostumassa asiasta, Oulun yliopistollisen sairaalan psykiatrian erikoislääkäri Marja-Liisa Kemppainen sanoo.

Oulun yliopistollisessa sairaalassa masennukseen sähköhoitoa saa päivittäin 4–17 potilasta. Hoitoa annetaan yleensä silloin, kun mikään muu ei auta.

– Sähköhoidossa hoidetaan potilaita, jotka eivät ole hyötyneet muista hoidosta. Potilaat ovat käyttäneet lääkkeitä ja käyneet psykoterapiassa. Näistä potilaista sähköhoidolla saadaan jopa 80 prosenttia parempaan kuntoon ja 30–40 prosenttia toipuu täysin masennuksestaan, Kemppainen sanoo.

Kemppaisen mukaan tärkeää olisi aloittaa sähköhoito riittävän aikaisin, jotta potilaan ei tarvitse kärsiä masennuksestaan vuosikausia.

Ei mitään "Yksi lensi yli käenpesän" -toimintaa

Sähköhoito aiheuttaa vielä pelkoja ja epäluuloja.

– Asiallinen tieto on paras tapa purkaa niitä uskomuksia ja mielikuvia, joita esimerkiksi elokuvateollisuus on luonnut. Hoitomuoto on kaukana vaikkapa Yksi lensi yli käenpesän -elokuvan tapahtumista. Toki historiakin on tehnyt omat virheensä sähköhoidon suhteen, Kemppainen toteaa.

Sähköhoitoja on annettu 1940-luvulta lähtien ja hoito on vuosikymmenten varrella muuttunut. Toisin kuin ennen, hoitoja annetaan nykyään nukutuksessa.

Potilaan ohimoille liimataan elektroidit, joiden kautta sähköhoitokone antaa virtasykäyksiä.

– Ne ovat puolen tuhannesosasekunnin sykäyksiä tietyllä taajuudella tietyn ajan riippuen siitä, mitä potilas hoitoannostukseksi tarvitsee.

Kun psykoottisesti masentunut, ilmeetön ihminen hymyilee ensimmäisen kerran ja muuttuu muutamassa päivässä takaisin omaksi itsekseen, se on uskomattoman nopea muutos. Marja-Liisa Kemppainen

Tarkoituksena on ärsyttää aivojen pintaa siten, että saadaan liikkeelle keinotekoisesti aiheutettu, epileptinen purkaus. Purkaus on se, joka hoitaa potilasta eikä niinkään sähkö.

Sähköhoito vaikuttaa yleensä nopeasti. Hoidoissa tyypillisimmät haittavaikutukset ovat lihaskipu ja pääkipu.

– Se mikä ihmisiä eniten häiritsee, ovat väliaikaiset muistivaikeudet, joita saattaa tulla. Muisti palautuu kuitenkin hoitojen jälkeen.

Hoitokertoja on keskimäärin 9–12. Hoitoja tehdään potilaalle joka toinen päivä. Hoidot tehdään aina potilaan suostumuksella.

Masennus yhä useammin työkyvyttömyyseläkkeen syy

Suomalaisista joka viides kärsii masennuksesta elämänsä aikana. Masennus on yhä useammin myös syy jäädä työkyvyttömyyseläkkeelle.

– Noin 40 prosenttia työkyvyttömyyseläkkeelle siirtymisistä on nykyään masennuksen takia, Kemppainen sanoo.

Kemppainen on nähnyt työssään dramaattisiakin muutoksia potilaissa hoitojen jälkeen.

– Kun psykoottisesti masentunut, ilmeetön ihminen hymyilee ensimmäisen kerran ja muuttuu muutamassa päivässä takaisin omaksi itsekseen, se on uskomattoman nopea muutos, Kemppainen kertoo.

– Sitten on ollut ihmisiä, jotka ovat ollet pitkään poissa töistä masennuksen takia. He toipuvat vähän hitaammin, mutta heitäkin on saatu kuntoon siten, että he ovat palanneet takaisin työelämään.

Halvempi hoitomuoto

Sähköhoito tulee kunnalle esimerkiksi pitkäaikaista sairaalahoitoa halvemmaksi.

– Yksi hoitokerta maksaa kunnalle noin 500 euroa. Jos tarvitaan 12 hoitokertaa, laskua tulee 6 000 euroa. Jos potilas joutuu olemaan kuukauden sairaalahoidossa, tämä maksaa noin 400 euroa päivässä eli kuussa laskuksi tulee noin 12 000 euroa. Toki kaikkein suurin lasku tulee sairauspoissaoloista, niistä kuukausista ja vuosista, jotka ihminen on poissa töistä. Ja mitä onkaan kärsimys itse potilaalle ja hänen ympäristölleen, kun ihminen on synkällä mielellä, Kemppainen pohtii.

Psykiatrian erikoislääkäri Marja-Liisa Kemppainen puhuu sähköhoidosta masennuksen hoidossa käynnissä olevilla Pohjolan Lääkäripäivillä Oulussa.